Nordjyllands Beredskab blev fredag ved 21-tiden kaldt ud til brand på Vesterrisvej ved Aalestrup. Branden opstod i en ladebygning, som var blevet overtændt. - Vi konstaterede, at der ikke var fare for spredning til bygninger, og hverken dyr eller mennesker var i fare, siger Palle Olesen, der er indsatsleder ved Nordjyllands Beredskab. Nordjyllands Beredskab fik hjælp til at slukke branden af brandvæsnet i Aars, og beredskabsstyrelsen assisterede også med at få alt under kontrol. Det var nødvendigt at få en kran tilkaldt, da dele af tagkonstruktionen skulle pilles ned for at sikre stedet. Styr på situationen Der lå noget halm i enden af ladebygningen, hvilket beredskabet lod brænde ud under kontrollerede forhold. - Der var fuldstændig styr på situationen klokken 2:30 i nat, da jeg forlod stedet, siger indsatslederen. Beredskabet har brugt morgenen på at efterslukke branden. Nærmeste beboelse ligger 75 til 100 meter fra ladebygningen.
Hverken dyr eller mennesker kom til skade.